KALĖJIMŲ DEPARTAMENTO

PRIE LIETUVOS RESPUBLIKOS TEISINGUMO MINISTERIJOS DIREKTORIAUS

ĮSAKYMAS

DĖL KALĖJIMŲ DEPARTAMENTO PRIE LIETUVOS RESPUBLIKOS TEISINGUMO MINISTERIJOS DIREKTORIAUS 2003 M. BALANDŽIO 18 D. ĮSAKYMO NR. 4/07-71 „DĖL NUTEISTŲJŲ, KURIEMS ĮSITEISĖJUSIU TEISMO NUOSPRENDŽIU PASKIRTA AREŠTO, TERMINUOTO LAISVĖS ATĖMIMO IR LAISVĖS ATĖMIMO IKI GYVOS GALVOS BAUSMĖ, PASKYRIMO Į KONKREČIĄ PATAISOS ĮSTAIGĄ AR AREŠTINĘ TVARKOS PATVIRTINIMO“ PAKEITIMO

2011 m. sausio 26 d. Nr. V-30

Vilnius

1. Pakeičiu Nuteistųjų, kuriems įsiteisėjusiu teismo nuosprendžiu paskirta arešto, terminuoto laisvės atėmimo ir laisvės atėmimo iki gyvos galvos bausmė, paskyrimo į konkrečią pataisos įstaigą ar areštinę taisykles, patvirtintas Kalėjimų departamento prie Lietuvos Respublikos teisingumo ministerijos direktoriaus 2003 m. balandžio 18 d. įsakymu Nr. 4/07-71 „Dėl Nuteistųjų, kuriems įsiteisėjusiu teismo nuosprendžiu paskirta arešto, terminuoto laisvės atėmimo ir laisvės atėmimo iki gyvos galvos bausmė, paskyrimo į konkrečią pataisos įstaigą ar areštinę tvarkos patvirtinimo“ (Žin., 2003, Nr. 39-1804; 2005, Nr. 70-2550, Nr. 132-4778, Nr. 145-5308; 2008, Nr. 23-863; 2009, Nr. 146-6528; 2010, Nr. 154-7861 ), ir išdėstau jas nauja redakcija (pridedama).

2. Nustatau, kad šis įsakymas įsigalioja 2011 m. vasario 1 dieną.

L. e. direktoriaus pareigas	Antanas Laurinėnas

PATVIRTINTA

Kalėjimų departamento prie Lietuvos

Respublikos teisingumo ministerijos

direktoriaus 2003 m. balandžio 18 d.

įsakymu Nr. 4/07-71

(Kalėjimų departamento prie Lietuvos

Respublikos teisingumo ministerijos

direktoriaus 2011 m. sausio 26 d.

įsakymo Nr. V-30 redakcija)

NUTEISTŲJŲ, KURIEMS TEISMO NUOSPRENDŽIU PASKIRTA AREŠTO, TERMINUOTO LAISVĖS ATĖMIMO IR LAISVĖS ATĖMIMO IKI GYVOS GALVOS BAUSMĖ, PASKYRIMO Į KONKREČIĄ PATAISOS ĮSTAIGĄ AR AREŠTINĘ TAISYKLĖS

1. Nuteistieji, kuriems teismo nuosprendžiu paskirta terminuoto laisvės atėmimo ir laisvės atėmimo iki gyvos galvos bausmė, įsiteisėjus teismo nuosprendžiui arba esant Lietuvos Respublikos baudžiamojo proceso kodekso (Žin., 2002, Nr. 37-1341) 315 straipsnio 2 dalyje nustatytam pagrindui, skiriami į pataisos įstaigas ar jų struktūrinius padalinius šia tvarka:

1.1. į Pravieniškių pataisos namų-atvirosios kolonijos 1-ąją valdybą – pilnamečiai vyrai, nuteisti pirmą kartą laisvės atėmimu už tyčinius nesunkius ir apysunkius nusikaltimus, taip pat už nusikaltimus, padarytus dėl neatsargumo, kuriems teismas nustatė atlikti bausmę pataisos namuose;

1.2. į Pravieniškių pataisos namų-atvirosios kolonijos 2-ąją valdybą – pilnamečiai vyrai, nuteisti pirmą kartą laisvės atėmimu už tyčinius sunkius ir labai sunkius nusikaltimus, kuriems teismas nustatė atlikti bausmę pataisos namuose, taip pat nuteistieji laisvės atėmimu iki gyvos galvos, teismo nutartimi perkelti iš kalėjimo į pataisos namus tęsti bausmės atlikimą, ir pilnamečiai nuteistieji, kuriems teismas nustatė bausmę atlikti atviroje kolonijoje;

1.3. į Pravieniškių pataisos namų-atvirosios kolonijos 3-iąją valdybą – pilnamečiai vyrai, nuteisti pirmą kartą laisvės atėmimu už tyčinius sunkius ir labai sunkius nusikaltimus, kuriems teismas nustatė atlikti bausmę pataisos namuose;

1.4. į Alytaus pataisos namus, Kybartų pataisos namus, Marijampolės pataisos namus ir Vilniaus pataisos namų atskirą sektorių, esantį Rasų g. 8, – pilnamečiai vyrai, anksčiau atlikę laisvės atėmimo bausmę, ir pavojingi recidyvistai, kuriems teismas nustatė atlikti bausmę pataisos namuose;

1.5. į Vilniaus pataisos namų atskirą sektorių, esantį Sniego g. 2, – vyrai, kurie buvo arba šiuo metu yra valstybės politikai, teisėsaugos, teismų, prokuratūros, kontrolės, valdžios ir valdymo institucijų valstybės tarnautojai, kuriems teismas nustatė atlikti bausmę pataisos namuose;

1.6. į Lukiškių tardymo izoliatorių‑kalėjimą – nuteistieji laisvės atėmimu iki gyvos galvos ir nuteistieji, kuriems teismas nustatė bausmę atlikti kalėjime, taip pat nuteistieji, perkelti į pataisos namų kamerų tipo patalpas ir Kalėjimų departamento prie Lietuvos Respublikos teisingumo ministerijos (toliau – Kalėjimų departamentas) direktoriaus sprendimu pasiųsti šią nuobaudą atlikti kalėjime;

1.7. į Kauno nepilnamečių tardymo izoliatorių‑pataisos namus – nepilnamečiai vyrai, kuriems teismas nustatė bausmę atlikti nepilnamečių pataisos namuose;

1.8. į Panevėžio pataisos namus – pilnametės ir nepilnametės moterys, kurioms teismas nustatė atlikti bausmę atitinkamai pataisos namuose ar nepilnamečių pataisos namuose;

1.9. į Laisvės atėmimo vietų ligoninę, esančią Pravieniškių-2 gyvenvietėje, – pilnamečiai vyrai, kuriems teismas nustatė atlikti bausmę pataisos namuose, ir nuteistieji laisvės atėmimu iki gyvos galvos, apylinkės teismo nutartimi perkelti iš kalėjimo į pataisos namus tęsti bausmės atlikimą, sergantys aktyvia tuberkulioze;

1.10. į Laisvės atėmimo vietų ligoninę, esančią Lukiškių skg. 6, Vilniuje, – nuteistieji ir suimtieji, kuriems reikalingas stacionarinis ištyrimas ir gydymas (antrinio lygio medicinos priežiūros paslaugos), iš pataisos namų, kalėjimų, tardymo izoliatorių ir areštinių, išskyrus nuteistuosius iš atvirų kolonijų.

2. Nuteistieji, kuriems už labai sunkius nusikaltimus teismas paskyrė bausmę atlikti kalėjime, atlikę ne mažiau kaip pusę paskirtosios bausmės laiko ir kuriems teismo nutartimi nustatyta likusią bausmės dalį atlikti pataisos namuose, jei jie laisvės atėmimu nuteisti pirmą kartą, siunčiami į Pravieniškių pataisos namų‑atvirosios kolonijos 2-ąją ir 3-iąją valdybas, o anksčiau atlikę laisvės atėmimo bausmę – siunčiami į Alytaus, Kybartų, Marijampolės pataisos namus ir į Vilniaus pataisos namų atskirą sektorių, esantį Rasų g. 8.

3. Nuteistieji, kuriems suėjo aštuoniolika metų ir kurie Kalėjimų departamento direktoriaus nutarimu perkeliami iš nepilnamečių pataisos namų tęsti bausmės atlikimą pataisos namuose, siunčiami į Pravieniškių pataisos namų‑atvirosios kolonijos valdybas, atsižvelgiant į padaryto nusikaltimo sunkumą.

4. Nuteistieji, kuriems paskirtas laisvės atėmimas ir kuriems šią bausmę atlikti teismo nustatyta pataisos namuose, esant rašytiniam nuteistojo sutikimui, atsižvelgiant į turimą specialybę, laisvas darbo vietas, sveikatos būklę, įstaigos direktoriaus įsakymu gali būti paliekami atlikti ūkio darbus Šiaulių tardymo izoliatoriuje, Kauno nepilnamečių tardymo izoliatoriuje-pataisos namuose, Kauno tardymo izoliatoriuje, Lukiškių tardymo izoliatoriuje-kalėjime ir Laisvės atėmimo vietų ligoninėje.

5. Žmogaus imunodeficito virusu infekuoti nuteistieji, raštiškai pareiškę norą būti izoliuoti, turi būti skiriami į šių įstaigų lokalinius sektorius, atsižvelgiant į esamą juose gyvenamųjų vietų skaičių:

5.1. į Laisvės atėmimo vietų ligoninę, esančią Pravieniškių-2 gyvenvietėje, – pilnamečiai vyrai, kuriems teismas nustatė atlikti bausmę pataisos namuose, sergantys aktyvia tuberkulioze;

5.2. į Alytaus pataisos namus – pilnamečiai vyrai, kuriems teismas nustatė atlikti bausmę pataisos namuose;

5.3. į Panevėžio pataisos namus – moterys, kurioms teismas nustatė atlikti bausmę pataisos namuose, taip pat kurioms už nusikaltimą ar baudžiamąjį nusižengimą teismas paskyrė atlikti arešto bausmę;

5.4. į Kauno nepilnamečių tardymo izoliatorių-pataisos namus – nepilnamečiai vyrai, kuriems teismas nustatė atlikti bausmę nepilnamečių pataisos namuose.

6. Sunkų ar vidutinį neįgalumo lygį turintys nuteistieji, kuriems teismas nustatė atlikti bausmę pataisos namuose, jų rašytiniu prašymu turi būti skiriami (perkeliami) į šių įstaigų lokalinius sektorius, kuriuose užtikrinamas nuolatinės ir nenuolatinės priežiūros (pagalbos) teikimas, atsižvelgiant į esamą juose gyvenamųjų vietų skaičių:

6.1. į Kauno nepilnamečių tardymo izoliatorių-pataisos namus – nepilnamečiai vyrai, kuriems būtina nuolatinė ar nenuolatinė priežiūra (pagalba);

6.2. į Panevėžio pataisos namus – pilnametės ir nepilnametės moterys, kurioms būtina nuolatinė ar nenuolatinė priežiūra (pagalba);

6.3. į Laisvės atėmimo vietų ligoninę, esančią Pravieniškių-2 gyvenvietėje, – pilnamečiai vyrai, sergantys tuberkulioze;

6.4. į Pravieniškių pataisos namų-atvirosios kolonijos 1-ąją valdybą – pilnamečiai vyrai, nuteisti pirmą kartą laisvės atėmimu už tyčinius nesunkius ir apysunkius nusikaltimus, taip pat už nusikaltimus, padarytus dėl neatsargumo, kuriems būtina nuolatinė ar nenuolatinė priežiūra (pagalba);

6.5. į Pravieniškių pataisos namų-atvirosios kolonijos 3-iąją valdybą – pilnamečiai vyrai, nuteisti pirmą kartą laisvės atėmimu už tyčinius sunkius ir labai sunkius nusikaltimus, kuriems būtina nuolatinė ar nenuolatinė priežiūra (pagalba);

6.6. į Vilniaus pataisos namų atskirą sektorių, esantį Rasų g. 8, – pilnamečiai vyrai, anksčiau atlikę laisvės atėmimo bausmę, ir pavojingi recidyvistai, kuriems būtina nuolatinė ar nenuolatinė priežiūra (pagalba).

7. Nuteistieji, kuriems teismas paskyrė atlikti arešto bausmę, atsižvelgiant į šių asmenų gyvenamąją vietą, skiriami į šias bausmės atlikimo vietas:

7.1. į Panevėžio pataisos namus – moterys;

7.2. į Pravieniškių pataisos namų-atvirosios kolonijos 3-iąją valdybą , Marijampolės pataisos namus, Šiaulių tardymo izoliatorių ir Lukiškių tardymo izoliatorių-kalėjimą – vyrai.

Į Lukiškių tardymo izoliatorių-kalėjimą, be kitų nuteistų arešto bausme vyrų, skiriami vyrai, kurie buvo arba šiuo metu yra valstybės politikai, teisėsaugos, teismų, prokuratūros, kontrolės, valdžios ir valdymo institucijų valstybės tarnautojai;

7.3. į Kauno nepilnamečių tardymo izoliatorių-pataisos namus – nepilnamečiai vyrai.

8. Esant išimtinių aplinkybių, kliudančių nuteistuosius toliau laikyti toje pačioje pataisos įstaigoje, Kalėjimų departamentas gali perkelti nuteistuosius iš vienų pataisos namų į kitus, neatsižvelgdamas į šių taisyklių 1.1–1.5 punktuose nurodytas nuteistųjų kategorijas, tačiau užtikrinant Bausmių vykdymo kodekso (Žin., 2002, Nr. 73-3084) 70 straipsnio 3 dalyje nustatytus izoliavimo reikalavimus.

9. Nuteistieji, kuriems paskirtas poilsio dienomis atliekamas areštas, skiriami į areštinę pagal jų rašytinį susitarimą su Kalėjimų departamentu.

10. Skiriant nuteistuosius į konkrečias pataisos įstaigas pagal šių taisyklių 1.1–1.7, 1.9, 2, 5 ir 6 punktus, atsižvelgiama į Bausmių vykdymo kodekso 65 straipsnyje nustatytus kriterijus, taip pat tardymo izoliatorių vidaus tyrimų, socialinės reabilitacijos, psichologinės bei sveikatos priežiūros tarnybų rašytines rekomendacijas, kurios įdedamos į nuteistojo asmens bylą, ir į laisvų vietų skaičių šiose įstaigose.

11. Kalėjimų departamento Apsaugos, priežiūros ir įskaitos skyrius kartą per savaitę tardymo izoliatoriams elektroniniu paštu išsiunčia informaciją apie tai, kiek pataisos namuose ir areštinėse laikoma nuteistųjų. Taip pat šis skyrius koordinuoja ir koreguoja nuteistųjų skyrimą į šias pataisos įstaigas bausmei atlikti.

_________________